Titlu dirett u li forsi jġiegħel lil xi wħud iħossuhom skomdi, iżda dan kien l-isem tad-dibattitu mtella' mill-Forum Żgħażagħ Laburisti din il-ġimgħa fejn ġiet diskussa l-ewtanasja u d-diversi implikazzjonijiet etiċi, morali, mediċi u legali li din iġġib magħha. Nistqarr magħkom il-qarrejja li din ma kinitx diskussjoni li ħlomna biha mil-lum għal għada; iżda ilha fuq l-aġenda tagħna. Mhu faċli xejn li tiddiskuti suġġett daqshekk kontroversjali u diviżiv, u hija iktar diffiċli biex tieħu pożizzjoni dwar is-suġġett. Iżda nemmen bis-sħiħ li ma nistgħux nitfgħu ċerta kwistjonijiet taħt it-tapit sempliċiment għax huma meqjusa ta' tabù fis-soċjetà. Inħoss li, speċjalment bħala għaqda politika taż-żgħażagħ, għandna r-responsabbiltà li nniedu dibattitu; għandna dmir li nużaw il-pjattaforma li għandna, u l-udjenza li nistgħu nilħqu biex nedukaw u nistrutturaw djalogu inklussiv. Huwa veru li l-ewtanasja ġiet diskussa diversi drabi f'dawn l-aħħar xhur fuq skala żgħira, imma ma naħsibx li sar biżżejjed biex jiġu spjegati l-implikazzjonjiet bl-iktar mod sempliċi u mingħajr sensazzjonaliżmu. Għad-diskussjoni ta' nhar l-Erbgħa ġew mistiedna Emmanuel Agius, rappreżentant tal-Kurja, Joshua Chetcuti li tkellem mil-lat mediku, u Joe Magro u Charlie Agius li tkellmu mill-esperjenza tagħhom rigward ix-xewqa tagħhom li tiġi introdotta l-ewtanasja f'pajjiżna. Min-naħa tiegħi, kelli ċ-ċans nfiehem il-pożizzjoni tal-Forum Żgħażagħ Laburisti, fejn spjegajt, b'referenza għas-Sur Magro u s-Sur Agius, li rridu nisimgħu u nifhmu lil min għalihom, dan ma kienx biss dibattitu fost ħafna, imma hija realtà li qed jiffaċċjaw ta' kuljum. Il-punt tat-tluq tal-FŻL kienet il-karba ta' dawn l-individwi, li għalkemm f'minoranza assoluta fostna, il-vuċi tagħhom nqisha bħala l-iktar importanti. L-ebda individwu jew entità oħra ma tista' twassal il-messaġġ b'mod daqshekk effettiv. Joe Magro u Charlie Agius tkellmu dwar kif ser jibqgħu jiġġieldu u jgħixu ħajjithom kemm jistgħu, iżda jafu li ser jasal jum fejn, minħabba l-kundizzjoni tagħhom, ser jispiċċaw totalment dipendenti fuq ħaddieħor, fejn ma jifdal xejn mill-awtonomija tagħhom. L-FŻL għażlet li turi s-sapport tagħha lejn dawn il-persuni, u tiġġieled il-ġlieda tagħhom, magħhom. Dan minkejja li mhux faċli li tieħu din il-pożizzjoni pubblikament. Dan għandu jsir bl-ikbar kawtela u f'każijiet limitati, fejn ikun hemm konferma u analiżi medika tal-istat deġenerattiv tal-pazjent, li jkun wieħed irriversibbli. L-FŻL dejjem iġġieldet għall-għażla u l-libertà tal-individwu; minn dejjem konna konsistenti f'dan ir-rigward. Hija din ir-raġuni għalfejn inħossni komda bil-pożizzjoni li ħadna. Jekk hawn imqar persuna waħda f'pajjiżna, li tixtieq din l-għażla, mela għandna nirrikonoxxuha, u nagħmlu mill-aħjar biex nifhmu s-sitwazzjoni tagħha. Tweġġagħni ħafna meta nisma' persuni li jgħidu li jridu jsiefru biex ifittxu l-ewtanasja; mhux talli f'pajjiżhom ma jistgħux imutu bid-dinjità kif jixtiequ, imdawrin bil-familjari u l-maħbubin tagħhom, talli jkollhom imorru l-Iżvizzera, pajjiż barrani u aljen. Agħar minn hekk, alternattiva oħra li jifdlilhom tkun li jibqgħu f'pajjizna, iżda jieħdu r-riedni f'idejhom. Is-suwiċidju hija realtà skomda għalina biex nisimgħu jew nitkellmu dwarha. Imma tibqa' realtà. Ma nemminx li nistgħu inkejlu l-ħajja bin-numru ta' snin li ngħixu biss, iżda wkoll bil-kwalità ta' ħajja li ngħixu. Sfortunatament, il-kwalità ta' ħajja mhux dejjem nistgħu ntejbuha kif irridu aħna. Il-punt ċentrali tibqa' d-dinjità tal-pazjent, u li kemm jista' jkun tiġi rrispettata totalment ix-xewqa tiegħu. L-introduzzjoni tal-living will, b'mod speċjali, għandha tiġi kkunsidrata bis-serjetà biex nassiguraw li x-xewqa u l-libertà tal-pazjent tibqa' mħarsa, permezz tal-kunsens li jkun ta minn qabel għal każijiet meta dan jasal fi stat fejn ma jkunx jistà jieħu deċiżjonijiet mediċi għalih innifsu. Din mhix kwistjoni t'egoiżmu; bniedem mingħajr libertà u dinjità ma jifdallu xejn. Meta taqta' linja waħda, fejn tkun qed teskludi kull possibbiltà ta' djalogu, jew t'għażla, tkun qed teskludi ukoll kull tama għal min iħoss li qed jgħix ħajja mingħajr sens ta' dinjità, u hemmhekk tkun qed issir ħafna iktar ħsara milli ġid. Kull pazjent għandu jkollu l-libertà tal-għażla individwali tiegħu, u l-possibbiltà li jgħix ħajja awtonoma mingħajr il-biża' ta' x'ser iġib miegħu l-futur.